정조 20년
丙辰正月初十日卯時上御熙政堂藥房入診大臣備局堂上引見入侍時提調鄭存中副提調黃昇源右副承旨鄭尙愚同副承旨姜忱記事官趙台榮假注書金履永事變假注書金就强檢校直閣金勉柱右議政尹蓍東行司直金持默李柱國兵曹判書李得臣漢城判尹李敬懋刑曹判書李在學戶曹判書李時秀漢城左尹李漢豐行副司直徐龍輔開城留守李冕膺副校理李基讓以次進伏訖蓍東曰日寒猝劇聖體若何上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣藥房提調鄭存中副提調黃昇源追入進伏問候諸醫官入診上曰置之可也上曰閣臣承候之際何可不離座席乎尙愚曰閣臣承候起伏初不下席推考何如上曰何必推考後勿如是可也蓍東曰此摠戎使徐龍輔水原留守趙心泰江華留守金履翼開城留守李冕膺廣州留守徐有隣前統禦使鄭昌順永宗防禦使吳載衡慶尙左兵使李潤謙忠淸兵使金明遇黃海兵使李海愚平安兵使申應周江原監司李秉鼎前南兵使李格前北兵使李源春操取稟狀啓也以爲今春水陸操合操巡操及巡歷巡點聚點何以爲之事請令廟堂稟旨分付勸別武都試依例設行爲辭矣詰戎重政停廢可悶而昨年京畿嶺南湖南諸道年事未免穴農湖西則又當荐歉民勢姑未蘇完關西則勅行又當前此時軍兵裹糧遠赴之弊在所當念今春水陸操合操巡操及巡歷巡點竝姑停止停操之年官鎭門聚點自是應行之事各別申飭擧行俾有實效至於東北兩道則昨秋穡事俱爲豐登北關之合操巡操南關之習操及不行操處聚點關東之合操勸別武都試依例設行行操處巡點不必疊行已有年前特敎此則停止事竝爲分付未及狀請之處一體停操之意知委而卽見兵曹草記則以爲此後諸道官鎭門聚點時形止一體狀聞事請令廟堂稟旨分付矣聚點卽詰戎之一政而戎政所關事體甚重此後則官鎭門聚點形止一體狀聞之意定式分付何如上曰依爲之出擧條蓍東曰頃因厚州事江界府慈城界四五十里漸次墾闢事論理狀聞之意筵稟行會矣卽見平安監司金載瓚狀啓則枚擧江界府使李仁秀牒報以爲自明年慈城洞口限以四五十里許以民入居則不出數年可以成村沿江以上人煙相接鷄犬相聞則便成藩屛可藉捍衛通計十數年間萬金之費千丁之勞不期罷而自罷江邊旣實則四五百里蔘場不期護而自護當其流民入來之時按名考籍或有渭楚之人査出刷還而名不錄案者不過是朝東暮西不奠厥居者在渭楚留之無益失之無惜而歸諸新闢仍爲版籍中良民此是固邊圉濟貧窮一擧兩得者蓋四郡復設之論各持甲乙俱無定見而至於沿江限五六十里加闢之說不待邑報民言可保其有利無害鴨綠上流橫絶兩界若使一隊民戶遵江入居則外作藩籬內爲防守而固圉之道必勝於十鎭殘卒民居所在之處無論從某至某入防可除也潛越可禁也採蔘之政必勝於前日也及此許入無容更議而以百餘里之地加倍許闢則荷擔之民勢必騷然竝起依該府使所論先立科條嚴加約束則可防是弊亦無後慮令廟堂稟處矣該道臣狀請旣如此馬馬海土兵李汝節手本繼又報來以慈城界道里遠近土地沃瘠容入多少之論列者亦不外於道啓辭意矣聞風入去棲遑失所去留兩難者爲一千八百餘戶之多而狀請中當闢土地可容一千三百餘戶則雖有人多地狹之慮而爲先許令耕墾恐合事宜民人入處竝前後爲二千五百餘戶其外又有未占土地之剩戶五百餘數合爲三千七十餘戶皆是八方烏合之類實有難馴之慮而去本府爲一百八十里之遠隔以兩大嶺實難管攝恐當別置官長或移設鎭堡以爲控制之方此則分付道臣與本府爛熳商確邑鎭間設置當否條列狀聞後稟處何如上曰依爲之出擧條蓍東曰頃因江原監司李秉鼎狀啓原州逋欠穀二萬四千三百一石準數畢捧後報來之意覆啓行會矣卽見該監司李秉鼎狀啓則枚擧原州判官李協聖牒呈以爲本州逋欠各穀所捧爲七千一百八百八十二石未捧爲一萬七千三十六石無論吏逋民逋目今形勢殆同弩末更無督徵之路姑待秋成更爲督捧而臣亦惶恐俟勘爲辭矣本牧今年年事可謂稍稔而虛欠之未捧至於此多故準捧事申飭者此也而今又枚擧數爻論列事勢者似出於萬不獲已而然今姑依狀請施行原州判官李協聖論罪一款竝亦姑爲安徐何如上曰依爲之出擧條蓍東曰臣向日筵奏之後退而聞之則沈儀之事尙在金吾文案云此亦當一例洗草故敢此仰達矣上曰前奏事文案雖不在無論此事他事似此可合洗草者若或有之一體爲之禁府堂上中舟橋進去衆所共知情病人竝許遞前望單子入之待下批牌招察任待其入來卿面傳筵敎擧行後使之草記可也出擧條蓍東曰此廣州留守徐有隣狀啓也守禦營軍政管轄不止廣州一府而所佩兵符只以廣州府三字書塡者有違格例更以廣州留守兼守禦使書塡造成後右一隻依例頒下本州判官所帶守禦從事官今旣減下利川前營將之任纔已移定將兵之官不可無符驗而幸行駕過本州時斥堠伏兵調發自有合符節次則今此廣州府書塡之符在判官誠爲襯當以此頒給於判官處大內所藏左一隻置簿以廣州府判官更爲改修正本府所上左一隻合驗造成竝令頒下事請令廟堂稟旨分付矣今此兵符事陳啓果如該守臣所論竝依狀請施行何如上曰依爲之出擧條蓍東曰因湖南前監司李書九狀啓薪智島虛留各穀分排年限準捧後狀聞之意覆啓行會矣卽見全羅監司徐鼎修狀啓則枚擧康津縣監李勉輝牒呈以爲該島以海隅殘鎭積逋成痼流亡絶戶都是鬼錄今若排定年限責令徵捧則一鎭騷擾弊將無窮可捧米租五百七石零昨年旣已停退則今年亦當依他新還例仍停待明秋準捧其餘各穀一千三百二十八石零果爲指徵無處有難强令徵督令廟堂稟旨分付矣今此薪島鎭還事已屢經狀聞與本司往復而彈丸小島民戶無多一千三百二十八石穀物皆成鬼錄徵出無路云則與其徒致騷擾終無實效而又有校吏弄奸之弊毋寧趁早變通以示朝家懷保之德惠而當捧米租五百七石則依新還例仍停待秋準捧事竝依狀請施行何如上曰事情旣如此不可無闊狹依卿所奏蕩滌可也出擧條上曰日寒如此麥事如何云耶蓍東曰前冬無雪不至爲害而今番寒事以後姑未可知云矣上曰卿之大拜後諸宰俱往見之乎蓍東曰多未及來見矣上曰以予否德大臣亦不能及古之大臣而體貌則不可不尊大臣尊然後朝廷尊前此屢提而尙不往見云誠爲寒心蓍東曰緣臣物望素輕無足取重故也上曰諸宰班次稍遠或未及聞承旨筵退後遍諭予意衆所共知世嫌外皆卽往見不必此大臣後亦遵行可也仍敎蓍東曰卿亦俟間參尋僚相可也上曰卿家老人筋力凡節反勝於卿云然否向有所輸送者蓋出於惠養之意也蓍東曰特敎輸送恩出尋常臣家闔門感祝無路叩謝以臣名書伏受單子而亦無可據之例故不敢呈納欲爲謝箋而亦不敢矣上曰謝箋好矣領相綾恩進箋日同爲之而必於卿家近處公廨陪箋使老人聞鼓吹聲似好矣上曰領相綾恩福力固厚矣訓將之旣壽且康曾玄衆多亦且不讓矣蓍東曰訓將年老尙强至以未從園幸爲抑菀矣上敎柱國曰卿能跨馬陪從乎柱國曰領軍疾驅未也緩緩隨後則尙可强矣己酉以後一未陪鑾而明年未可自保今番必欲參班矣上命舟橋大將望筒以柱國點下仍敎曰卿之玄孫爲幾何柱國曰竝內外孫男女爲四人矣上曰領相卽大臣中汾陽綾恩卽重臣中汾陽卿又武將中汾陽可謂壯矣卿必有心德故享是福不然何以致此上命大臣就座諸宰次第入對得臣曰前訓鍊大將徐有大率訓局軍一哨弘化門外朝房駐接而所領旗鼓前排依昨年例令留陣留營營門量宜定送之意分付何如上曰依爲之得臣曰訓鍊大將李柱國舟師大將受點矣訓鍊都監軍兵何大將率領留陣乎上曰以禁將兼察代領臨時令政院牌招聽傳敎可也得臣曰訓鍊大將李柱國左邊捕將兼察事曾有下敎而今以舟師大將擧行後隨駕矣捕將兼察之任何以爲之乎上曰兼訓將兼察令政院臨時牌招聽傳敎可也出擧條在學曰向者鄭存中請以臣曹拘留間毁撤材瓦修葺憲府直房而霜臺與他自別事面終涉苟簡而材瓦亦已傷敗無足爲修葺之資臣意則依前所下敎施行似好矣上曰卿言亦好依此爲之在學曰本曹拘留間毁撤之命實出於恤民之聖意不勝欽仰萬萬而第於決訟之際多有掣肘之端今若不問罪犯輕重竝付典獄則反恐爲弊又若全釋則無以戢奸曹內保授旣承下敎雖不敢擧論而至於曹門外近處保授則與曹內有異故敢此仰達矣上曰曹內保授則久當爲拘留拘留久則又當爲如前法外之奸弊決不可一毫闊狹於其間但輕罪之囚之典獄反涉爲弊此所以曹外保授一條路不得不許施曹外則雖久決無枷械侵困之習而雖不枷械若或別般侵困其罪浮於曾於拘留間襲謬時肆虐以此擧條一體書揭可也出擧條時秀曰昨冬勅需區劃時咸安牟還三萬石劃給本曹事自廟堂稟旨分付矣卽見慶尙監司李泰永報備局辭緣則該郡還牟五萬餘石今減二萬七千石三萬石之數無以措劃云就本道沿海諸邑牟多爲弊處準此數從便分排劃送臣曹似爲合宜下詢大臣處之何如上曰大臣之意何如右議政尹蓍東曰戶判旣以勅需補用爲請則咸安牟還雖不準此數本道他沿邑牟還有裕處從便劃送之意更爲分付似好矣上曰依爲之出擧條龍輔曰今此園幸時大駕渡露梁津後先後廂軍兵中軍代領領付都監陣還宮時待信箭領率出來事旣承下敎矣還宮前本廳中軍及標下軍無歸屬處何以爲之乎上曰摠戎廳標下則津頭解嚴中軍只率前排領付都監陣後權退還宮時準此例可也出擧條上命書榻敎曰舟師大將李柱國待大駕渡涉後待信箭以西班陪從還宮前期一日先詣舟橋仍命退諸臣以次退出